Predikantspaar ‘nie bitter’ ná gewapende rooftogAnnette en ds. Johan Besselaar van Krugersdorp het ’n gewapende rooftog voor hul huis oorleef. Foto: Facebook “Ons is nie verbitterd of kwaad nie,” sê ŉ predikant van die Wes-Rand nadat sy vrou ernstig in ŉ gewapende rooftog beseer is. “Dit gaan goed met ons onder die omstandighede. My vrou het seer, maar ons het baie om voor dankbaar te wees.” Ds. Johan (58) en Annette (52) Besselaar, leraarspaar van die Evangelies-Gereformeerde Kerk in Krugersdorp, het Vrydagmiddag saam met hul twee seuns en die een se meisie tuisgekom nadat hulle “sakgeld” vir ŉ oorsese vakansie by die bank gaan kry het, het hy Maandagmiddag aan Maroela Media vertel. “Ons het Donderdag met die bank gereël om die valuta te ruil en moes dit Vrydag by die Absa in Horison, Roodepoort, gaan oplaai,” vertel Besselaar. “Hulle het ons drie keer deur die loop van die oggend gebel om te hoor hoe laat ons die geld sou kom optel.” Hy sê hulle is 14:00 bank toe nadat hulle in Pretoria was vir hul visumaansoeke. “Toe ons by die huis aankom, het ŉ wit BMW 1-reeks met ŉ geweldige spoed op ons afgejaag gekom. Ek het eers gedink dis een van die kinders se vriende.” Toe hulle die twee gewapende rowers sien uitklim, het Besselaar se een seun geskree hy moet wegjaag. Die aanvallers het na bewering met AK47’s op hul Nissan Qashqai losgebrand en dit 12 of 13 keer getref. “Ek dink nie hulle wou ons doodskiet nie,” meen Besselaar, “maar ons net dwing om stil te hou.” Annette en Johan het bank toe gegaan om sakgeld vir ’n eersdaagse oorsese vakansie te ruil. Weens skade van die skietery het die voertuig in die straat voor die pastorie tot stilstand gekom. Drie koeëls het Annette in die bene getref, waarvan een haar man se knie beseer het. “Sy het baie seergekry,” vertel hy. Een koeël het agterin my vrou se sitplek vasgeslaan en die res het nie een hoofslagaar getref nie, wat absoluut ŉ wonderwerk is. Die rowers het op hulle geskree om “the money” te oorhandig. “What money? We don’t have a lot,” het Besselaar geantwoord in ŉ poging om hulle te verwar. Hy en sy een seun het toe reeds hul beursies by die venster uitgegooi sodat die kontant wat daarin was, weggewaai het. Sy vrou het haar kontant weggesteek. In dié stadium het voertuie in die straat voor hul huis begin ophoop, vertel Besselaar. Hy vermoed dit het vir die rowers gevaarlik begin lyk. Hulle het sy vrou se handsak gegryp en goed uit die kattebak gevat, ŉ paar skote in die lug geskiet en weggejaag. Besselaar sê hy en sy gesin het baie om voor dankbaar te wees. “Een koeël het agterin my vrou se sitplek vasgeslaan en die res het nie een hoofslagaar getref nie, wat absoluut ŉ wonderwerk is.” Hy het gebloei, “maar in vergelyking met hoe seer my vrou gekry het, is my besering minimaal”. Hy vertel Annette sal “nog ŉ rukkie” in die hospitaal moet bly omdat sy baie weefselskade opgedoen het. “Hulle het die senuwees geheg en sy het klaar beweging in albei haar bene.” Hy is baie dankbaar vir almal op die toneel se hulp. “Groot dank aan omstanders, vriende, vreemdes vir bystand om haar been af te bind om bloeding te stop en ander wat met haar Pinehaven-hospitaal toe gejaag het.” Sers. Tshepiso Mashele, woordvoerder van die Krugersdorp-polisie, vra enigeen met inligting oor die voorval moet die plaaslike polisiestasie by 011 951 1152 of Stop Misdaad by 08600 10111 bel.